Akademický senát

Slovenskej technickej univerzity v Bratislave

28.10.2019

**Návrh dodatku číslo 8**

**k Organizačnému poriadku Rektorátu**

**Slovenskej technickej univerzity v Bratislave**

Predkladá: **prof. Ing. Miroslav Fikar, DrSc.**

 rektor

Vypracoval: **JUDr. Marcel Michalička**

 Právny a organizačný útvar

Zdôvodnenie: Zmeny v organizačnej štruktúre Rektorátu STU súvisiace so zriadením útvaru projektu ACCORD.

Návrh uznesenia: Akademický senát Slovenskej technickej univerzity v Bratislave prerokoval návrh Dodatku číslo 8 k Organizačnému poriadku Rektorátu STU a odporúča rektorovi predmetný dodatok vydať.

**Dodatok číslo 8**

**k Organizačnému poriadku Rektorátu**

**Slovenskej technickej univerzity v Bratislave**

číslo: 10/2012-N zo dňa 31. 10. 2012

**v znení dodatkov číslo 1 až 7**

Dátum: 28. 10. 2019

**Slovenská technická univerzita v Bratislave, Vazovova 5, 812 43 Bratislava**

V Bratislave, dňa 28.10.2019

Rektor Slovenskej technickej univerzity v Bratislave (ďalej tiež ako „STU“) v súlade s článkom 13 bod 1 Organizačného poriadku Rektorátu Slovenskej technickej univerzity v Bratislave číslo 10/2012-N zo dňa 31.10.2012 v znení dodatku číslo 1 zo dňa 25.06.2013, dodatku číslo 2 zo dňa 25.02.2014, dodatku číslo 3 zo dňa 29.04.2015, dodatku číslo 4 zo dňa 18.12.2015, dodatku číslo 5 zo dňa 28.06.2016, dodatku číslo 6 zo dňa 12.03.2018 a dodatku číslo 7 zo dňa 29.04.2019 (ďalej tiež „organizačný poriadok Rektorátu STU“) po prerokovaní v Akademickom senáte STU dňa 28. októbra 2019 vydáva nasledovný

**dodatok číslo 8**

**k Organizačnému poriadku Rektorátu**

**Slovenskej technickej univerzity v Bratislave:**

**Článok I.**

Organizačný poriadok Rektorátu STU a mení a dopĺňa nasledovne:

1. V článku 9 sa za bod 2 vkladá nový bod 3, ktorý znie:

„3) Prorektor pre strategické projekty a rozvoj priamo riadi **Útvar projektu ACCORD**, ktorý najmä:

1. zabezpečuje komunikáciu s príslušnými organizačnými jednotkami Európskej komisie,
2. komunikuje s riadiacim orgánom, hlavne Sekciou štrukturálnych fondov na Ministerstve školstva, vedy, výskumu a športu Slovenskej republiky,
3. koordinuje aktivity v rámci projektu s Univerzitou Komenského v Bratislave, ako partnerom projektu,
4. zabezpečuje kompletnú administráciu veľkého projektu vrátane prípravy žiadostí o platbu, monitorovacích správ, sledovanie čerpania schválených finančných prostriedkov, zabezpečenie publicity a informovanosti, prípadne zmien zmluvy o poskytnutí nenávratného finančného príspevku,
5. vypracúva a predkladá požiadavky na zabezpečenie procesu verejného obstarávania, pričom spolupracuje Útvarom verejného obstarávania, jednotlivými fakultami a útvarmi fakúlt,
6. zabezpečuje aktívnu a efektívnu komunikáciu s odbornými riešiteľmi počas implementácie projektu s cieľom plynulého čerpania schválených finančných prostriedkov pri minimalizovaní vzniku neoprávnených výdavkov,
7. zabezpečuje priebežnú kontrolu a zabezpečovanie plnenia merateľných ukazovateľov projektu v spolupráci so zodpovednými riešiteľmi projektu.“.

Doterajšie body 3 a 4 sa označujú ako body 4 a 5.

1. Príloha číslo 1b organizačného poriadku Rektorátu STU „Organizačná schéma Rektorátu STU“ sa nahrádza znením, ktoré je uvedené v prílohe tohto dodatku číslo 8 k organizačnému poriadku Rektorátu STU.

**Článok II.**

1. Tento dodatok číslo 8 k organizačnému poriadku Rektorátu STU bol prerokovaný Akademickým senátom STU dňa 28. októbra 2019.
2. Tento dodatok číslo 8 k organizačnému poriadku Rektorátu STU nadobúda platnosť dňom jeho prerokovania v Akademickom senáte STU a účinnosť 1. novembra 2019.

prof. Ing. Miroslav Fikar, DrSc.

 rektor